b'\n_START_ARTICLE_\nSulfametoksazol\n_START_SECTION_\nMehanizem delovanja\n_START_PARAGRAPH_\nSulfonamidi so strukturni analogi in kompetitivni antagonisti 4-aminobenzojske kisline (PABA). Zavirajo normalno bakterijsko uporabo 4-aminobenzojske kisline, ki je potrebna za sintezo folne kisline, pomembnega presnovka v sintezi DNK. Bakterijski encim dihidropteroat-sintetaza pretvarja PABA v folat, sulfonamidi pa s PABA tekmujejo za vezavo na ta encim. Trimetoprim, ki se pogosto kombinira s sulfametoksazolom, pa zavira naslednjo stopnjo iste presnovne poti, in sicer pretvorbo folata v tetrahidrofolat, pri \xc4\x8demer sodeluje encim dihidrofolat-reduktaza. Obe u\xc4\x8dinkovini delujeta bakteriostati\xc4\x8dno (zavirata rast bakterij, a jih ne ubijeta).\n_START_SECTION_\nIndikacije\n_START_PARAGRAPH_\nSulfametoksazol se uporablja pri zdravljenju malarije (v kombinaciji s kininijevim sulfatom ali pirimetaminom), konjuktivitisa, ki ga povzro\xc4\x8dajo klamidije, toksoplazmoze (v kombinaciji s pirimetaminom) in oku\xc5\xbeb se\xc4\x8dil. Neko\xc4\x8d se je uporabljal pogosto, danes pa je zaradi razvoja bakterijske odpornosti proti temu zdravilo le redko uporabljan v samostojnem zdravljenju. Najpogosteje se uporablja v kombinaciji s trimetoprimom.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nBlagi do zmerni ne\xc5\xbeeleni u\xc4\x8dinki so siljenje na bruhanje in bruhanje, glavobol in depresija. Pojavi se lahko tudi cianoza zaradi methemoglobinemije. Sulfametoksazol pa lahko \xe2\x80\x93 kot vsi sulfonamidni antibiotiki \xe2\x80\x93 povzro\xc4\x8di tudi hude ne\xc5\xbeelene u\xc4\x8dinke. Hudi ne\xc5\xbeeleni u\xc4\x8dinki, ki zahtevajo prekinitev zdravljenja, so hepatitis, preob\xc4\x8dutljivostna reakcija, zaviranje delovanja kostnega mozga in kristalurija.'